กองทุนแมกซ์หุ้นทุนคืนกำไร
กองทุนเปิดแมกซ์หุ้นทุน (MAX EQ) จ่ายเงินคืนอัตโนมัติหน่วยลงทุนละ 1 บาท หลังหุ้นหุ่ง หนุนมูลค่าสินทรัพย์กองทุนขยับ
9 พ.ย. 2553

กองทุนเปิดแมกซ์หุ้นทุน (MAX EQ) จ่ายเงินคืนอัตโนมัติหน่วยลงทุนละ 1 บาท หลังหุ้นหุ่ง หนุนมูลค่าสินทรัพย์กองทุนขยับ
นายอนุชา จิตสมเกษม ผู้จัดการกองทุนตราสารทุน บริษัทหลักทรัพย์จัดการกองทุน (บลจ.) นครหลวงไทย เปิดเผยว่า หลังจากหุ้นไทยปรับตัวขึ้นต่อเนื่อง ล่าสุดปิดที่ระดับ 1,031.06 จุด ในวันที่ 4 พ.ย. 53 ทำให้กองทุนเปิดแมกซ์หุ้นทุน (MAX EQ) มีมูลค่าทรัพย์สินสุทธิเพิ่มขึ้น 1.0532 บาท จากการรับซื้อคืนหน่วยลงทุนอัตโนมัติ (Auto Redemption) ครั้งที่ 7 NAV = 18.0922 บาทต่อหน่วย 
บริษัทจึงปิดสมุดทะเบียนและหยุดทำการซื้อขายหน่วลงทุนกองทุนดังกล่าว ในวันที่ 5 พ.ย.53 ที่ผ่านมา โดยจะดำเนินการรับซื้อคืนหน่วยลงทุนอัตโนมัติกับผู้ถือหน่วยลงทุนครั้งที่ 8 ในอัตราหน่วยลงทุนละ 1 บาท โดยไม่มีการเรียกเก็บค่าธรรมเนียมการรับซื้อคืนหน่วยลงทุน ซึ่งจะได้รับเงินภายในวันที่ 12 พ.ย.53 ถือว่ายังเป็นกองทุนยังเป็นที่น่าสนใจของนักลงทุน 
สำหรับตลาดหุ้นไทยที่มีการปรับตัวขึ้นอย่างรวดเร็วในช่วงที่ผ่านมา เนื่องจากได้รับอานิสงส์จากมาตรการกระตุ้นเศรษฐกิจรอบสอง (QE 2) ของธนาคารกลางสหรัฐ จำนวน 600,000 ล้านเหรียญสหรัฐ ในระยะเวลา 6 เดือน ทำให้นักลงทุนบางกลุ่มมีการคาดการณ์ไปถึงว่าอาจจะมีมาตราการ QE3 ออกมาหลังจากนั้นอีก เนื่องจากเม็ดเงินดังกล่าวอาจจะยังไม่เพียงพอที่จะพลิกฟื้นระบบเศรษฐกิจขนาดใหญ่ของสหรัฐได้ ซึ่งการอัดฉีดเงินเข้าระบบเศรษฐกิจจำนวนมากนั้น ส่งผลให้เงินเหรียญสหรัฐมีแนวโน้มอ่อนค่าลง และเป็นปัจจัยเสริมให้ตลาดโภคภัณฑ์อย่าง ทองคำ น้ำมัน รวมถึงตลาดหุ้น มีเม็ดเงินเข้ามาลงทุนเพิ่มขึ้น โดยเฉพาะตลาดหุ้นทางด้านเอเชียที่มีพื้นฐานเศรษฐกิจที่แข็งแกร่ง มีการเติบโตที่ดีกว่าประเทศสหรัฐและกลุ่มอียู 
อย่างไรก็ตาม ด้วยสภาพคล่องของตลาดการลงทุนทั่วโลกที่ยังอยู่ในระดับสูง ภาวะอัตราดอกเบี้ยที่ยังต่ำ, พื้นฐานเศรษฐกิจของประเทศที่ยังแข็งแรง ประกอบกับผลกำไรของบริษัทจดทะเบียนในตลาดหลักทรัพย์ไทยที่คาดว่าจะเติบโตได้ราว 15 - 20% ในปีหน้า ทำให้ตลาดหุ้นไทยจะยังเป็นที่สนใจของนักลงทุนทั้งในและต่างประเทศ แม้จะปรับตัวขึ้นมาพอสมควรแล้ว